ད་ཆ་ང་རང་ཚོ་འགྲིག་བསྡད་ཡོད།ང་ཚོར་བཙན་བྱོལ་གྲོས་ཚོགས་དང༌།བཙན་བྱོལ་སྲིད་གཞུང༌།ཁྲིམས་ཞིབ་ཁང་བཅས་ཡོད་འགྲིག་བསྡད་ཡོད་བསམས་ན།མགོ་རུལ་སྣ་བས་མ་ཚོར་བ་ཡོང་ཉེན་ཡོད།ཤེས་སོང་ངམ།ད་ཤུགས་ཤིག་མ་བརྒྱབ་ན།ཁྱེད་རང་ཚོ་མང་པོ་ཞིག་གིས་ྋརྒྱལ་བ་རིན་པོ་ཆེར་ཡིད་ཆེས་ཡོད་ཅེས་རྟག་པར་ཤོད་ཀྱི་ཡོད།ད་ཆ་ཡིད་ཆེས་བྱེད་སའི་མི་འདི་ལོ་བདུན་ཅུ་དོན་གསུམ་ལ་སླེབས་ཡོད་པ་དང༌།ད་ནས་ལོ་བཅུ་ཕྱིན་ན་བརྒྱད་ཅུ་གྱ་གསུམ་ལ་སླེབ་རྒྱུ་དང༌།ལོ་ཉི་ཤུ་ཕྱིན་ན་དགུ་བཅུ་གོ་གསུམ་ལ་སླེབ་རྒྱུ་ཡིན།འདས་པའི་ལོ་ཉི་ཤུ་ནི་ང་ཚོར་ཁག་མེད།ང་ཚོ་འཐོམ་སངས་རྒྱུ་དང༌།ངོ་ཤེས་པ་ས་དང་གནམ་ལས་མེད།ཡིན་ནའང་ང་ཚོས་མུན་ནག་འདོམ་འཇལ་ལྟ་བུའི་ངང་ནས་གཞི་རྩ་ཞིག་བཙུགས་ཡོད།དེ་རྗེས་ཀྱི་ལོ་སུམ་ཅུའི་ནང་ང་ཚོ་ཏན་ཏན་འཐུས་ཤོར་ཕྱིན་ཡོད།ད་འགྱོད་པ་སྐྱེས་ཀྱང་བྱ་ཐབས་མེད།འབྱུང་འགྱུར་གྱི་ལོ་ཉི་ཤུའི་ནང་ང་ཚོས་གྲུབ་འབྲས་མིག་གིས་མཐོང་རྒྱུ་ཡོད་པ་ཞིག་བྱེད་མ་ཐུབ་ན་མགོ་ལོག་ཆེན་པོ་བཙལ་རྒྱུའི་ཉེན་ཁ་ཡོད།བོད་རྒྱ་ཆེའི་མི་མང་གི་རེ་བའི་མིག་འབུར་ལྟ་ས་ང་ཚོས་ཀོ་ཐག་གློད་དེ།ཞབས་འདྲེན་ཆ་ཚང་ཞུས་ན།དེ་ནི་ཧ་ཅང་ཐབས་སྐྱོ་པོ་ཡིན།ངས་ཁྱེད་རང་ཚོར་བཤད་རྒྱུ་གཙོ་བོ་འདི་ཡིན།ང་རང་ཚོའི་ཤེས་ཚད་ཀྱིས་མ་འདང་བས་མ་འཇོན་པ་དང་མ་ཤེས་པ་ཡོད་ན་དེ་རིགས་ལ་རྒྱ་གར་བ་དང༌།ཕྱི་རྒྱལ་གྱི་མི་ཤེས་ཡོན་ཡོད་པ་གླས་ཏེ་སྐད་ཆ་བྱས་ན་ཡག་པོ་ཡོད།